寄居元職方北第呈西鄰盛進士
作者：王邁
朝代：宋

paragraphs: 解褐去鄉里，宦游一紀餘。
抱慼今來歸，茫然無屋廬。
暮瞻還林鳥，朝羨趨淵魚。
淵林各有歸，曾不魚鳥如。
元侯雅好義，假我舍北居。
入門掃埃𡏖，閑草以次鋤。
貧賤誰顧門，豈必容高車。
餘杭衆富家，碧瓦侵太虛。
土木雖無情，亦與儒冠疏。
所幸並舍賢，昔年同詩書。
何茲瓦礫陋，復爾鄰璠璵。
鄉田及同井，此義無忽諸。